Kaykunapa qepantam Jesus huktawan rikurirqa discipulonkunaman Tiberias Qochapa patanpi,
kaynatamá rikurirqa:
Simon Pedrowanmi kachkarqa mellizowan sutichasqa Tomas,
Galilea law Cana llaqtayoq Natanael,
Zebedeopa churinkuna hinaspa iskay discipulonkuna.
Simon Pedrom nirqa:
—Risaqyá challwakuq —nispa.
Chaymi wakinninpas nirqa:
—Hakuchik ñoqaykupiwan —nispa.
Botepi rispankum chay tutaqa mana imaniraqtapas challwarqakuchu.
Achikyamuqtam Jesus qochapa patanpi sayachkarqa,
discipulonkunañataqmi mana yacharqakuchu Jesus kasqanta.
Jesusmi nirqa:
—Qarikuna ¿manachu challwa hapisqaykichik kan?
—nispa.
Paykunañataqmi nirqaku:
—Manam kanchu —nispanku.
Chaymi Jesus nirqa:
—Botepa alleqnin lawman mallaykichikta wischuychik hinaspaqa hapinkichikmi.
Nisqanta hina ruraspankum manaña malla chutaytapas atirqakuñachu achkallaña challwa kasqanrayku.
Jesuspa kuyasqan discipulonñataqmi Pedrota nirqa:
—Payqa Señormi —nispa.
Simon Pedroñataqmi Señor kasqanta yacharuspan mana pachayoq kasqanrayku huknin pachanta hinakuykuspan yakuman pawakaykamurqa.
Wakiqnin discipulonkunañataqmi botewan yakupa patanman chayamurqaku challwata mallapi aysamuspanku,
yakupa patanmanqa karqa yaqa huk cuadrallañam.
Qochapa patanman chayaramuspankum tarirurqaku nina sansata,
chaypa hawanpiñataq challwatawan tantata.
Jesusmi nirqa:
—Challwa hapimusqaykichikta apamuychik —nispa.
Simon Pedrom boteman yaykuspa qochapa patanman mallata chutamurqa hunta challwayoqta,
chaymi karqa pachak pichqa chunkan kimsayoq hatun challwakuna,
achkallaña challwa kachkaspapas manam mallataqa llikirurqachu.
Jesusmi nirqa:
—Hamuychik mikusunchik —nispa.
Manataqmi mayqan discipulonpas atirqachu:
“¿Qamqa pitaq kanki?”
niyta.
Yacharqakum payqa Señorpuni kasqanta.
Jesusmi asuykuspa qoykarirqa tantatawan challwata.
Kaywanqa kimsakamañam Jesusqa discipulonkunaman rikurirqa wañusqanmanta kawsarimuspan.
Mikuruptinkuñam Simon Pedrota Jesus tapurqa:
—Juanpa churin Simon ¿paykunamanta mastachu kuyawanki?
—nispa.
Pedroñataqmi nirqa:
—Arí Señor,
qanmi yachanki kuyasqayta —nispa.
Chaymi Jesus nirqa:
—Chaynaqa ovejachaykunatayá michiy —nispa.
Huktawanmi tapurqa:
—Juanpa churin Simon ¿kuyawankichu?
—nispa.
Pedroñataqmi nirqa:
—Arí Señor,
qanmi yachanki kuyasqayta —nispa.
Chaymi Jesus nirqa:
—Chaynaqa ovejaykunatayá nanachikuy —nispa.
Kimsakamaña tapuspanmi nirqa:
—Juanpa churin Simon ¿kuyawankichum?
—nispa.
Pedroñataqmi llakikururqa kimsa kutikamaña “Kuyawankichu” nispa tapuptin,
chaymi nirqa:
—Señor,
qamqa tukuy imatam yachanki,
yachankim kuyasqaytapas.
Chaymi Jesus nirqa:
—Chaynaqa ovejaykunatayá michiy.
Cheqaptapunim niki,
mozoraq kaspaykiqa weqawnikita watakuykuspam riq kanki munasqaykiman,
yuyaqña kaptikim ichaqa hukña watasunki rikraykita hoqariptiki hinaspam pusasunki mana riy munasqaykikunaman.
Chaynata nispanmi Jesus entiendechirqa cruzpi wañuspa Pedroqa Diosta alabananmanta,
paytam nirqa:
—Qatiway —nispa.
Pedrom qepanta qawarispan rikururqa Jesuspa kuyasqan discipulon qatimuchkaqta.
Paymi Pascuapi cenaptinku waqtanpi kaspa tapurqa:
“Señorlláy ¿mayqantaq traicionasunki?”
nispa.
Payta rikuruspanmi Jesusta Pedro tapurqa:
—Señor,
paytaqa ¿imataq sucedenqa?
—nispa.
Chaymi Jesusñataq nirqa:
—Munaptiyqa payqa kawsanmanmi kutimunaykamapas ¿imataq qamtaqa qokusunki?
Qatiway —nispa.
Chaymi iñiqkuna ukupi noticia karqa:
“Chay discipuloqa manas wañunqachu” nispanku.
Jesusqa nichkarqa manam mana wañunanmantachu,
payqa nirqa:
“Munaptiyqa payqa kawsanmanmi kutimunaykamapas ¿imataq qamtaqa qokusunki?”
nispam.
Chay discipulopunim kaykunata willakuchkan hinaspam qellqachkan.
Chaymi yachanchik tukuy nisqanqa cheqap kasqanta.
Achkallañam kachkan Jesuspa tukuy ima rurasqankunaqa,
sichu sapakamamanta qellqaptinkuqa piensasqayman hinaqa manachá kay pachapas haypanmanchu llapa libro churanapaq.